
ΔΗΜΟΣΙΟΥ ΠΛΕΙΟΔΟΤΙΚΟΥ ΔΙΑΓΩΝΙΣΜΟΥ ΓΙΑ ΤΗΝ ΕΚΜΙΣΘΩΣΗ ΤΩΝ ΔΥΟ ΓΕΦΥΡΟΠΛΑΣΤΙΓΓΩΝ ΕΠΙΒΑΤΙΚΟΥ ΚΑΙ ΕΜΠΟΡΙΚΟΥ ΛΙΜΕΝΑ ΜΥΤΙΛΗΝΗΣ, ΖΥΓΙΣΤΙΚΗΣ ΙΚΑΝΟΤΗΤΑΣ ΑΝΤΙΣΤΟΙΧΩΣ 60 ΚΑΙ 80 ΤΟΝΩΝ

Το Λ.Τ. Λέσβου έχοντας υπόψη:

α) Την παρ. 3 του άρθρου 20 του από 14-1-1939 Β. Δ/τος «περί κωδικοποιήσεως των περί Λιμενικών Ταμείων κειμένων διατάξεων».

β) Το κεφ. Β του Π. Δ/τος 715/79 «περί ενεργείας υπό των Ν.Π.Δ.Δ. προμηθειών, μισθώσεων και εκμισθώσεων εν γένει κλπ.».

γ) Την υπ. αριθ. 101/2010 πράξη της Λιμενικής Επιτροπής Λέσβου.
Προκηρύσσει Δημόσιο Πλειοδοτικό Διαγωνισμό με σφραγισμένες προσφορές για την εκμίσθωση των δύο γεφυροπλαστιγγών του, που βρίσκονται στο χερσαίο χώρο του επιβατικού και του εμπορικού λιμένα Μυτιλήνης, ζυγιστικής ικανότητας 60 και 80 τόνων.
Ο διαγωνισμός ενεργείται με τους κατωτέρω γενικούς και ειδικούς όρους:

1) Η διάρκεια της μίσθωσης ορίζεται για 3 έτη, αρχίζει δε αυτή από την επόμενη ημέρα της υπογραφής της μισθωτικής σύμβασης.

2) Ελάχιστο όριο προσφοράς ορίζεται το ποσό των 1.000 ευρώ.

3) Η εκμίσθωση θα διενεργηθεί με δημόσιο πλειοδοτικό διαγωνισμό και θα διεξαχθεί στις 23/9/2010, ημέρα Πέμπτη, ώρα 10.00 π.μ., στα γραφεία του Λιμενικού Ταμείου Λέσβου, ενώπιον Τριμελούς Επιτροπής που θα συγκροτηθεί με απόφαση της Λιμενικής Επιτροπής Λέσβου.

4) Η κατακύρωση των πρακτικών του διαγωνισμού θα γίνει με απόφαση της Λιμενικής Επιτροπής, υποκείμενης στην έγκριση του Γενικού Γραμματέα της Περιφέρειας Β. Αιγαίου.
5) Για να λάβει οποιοδήποτε πρόσωπο μέρος στο διαγωνισμό πρέπει να προσέλθει αυτοπροσώπως ή αν πλειοδοτεί για λογαριασμό άλλου, οφείλει να το δηλώσει στην επιτροπή και να προσκομίσει το νόμιμο πληρεξούσιο είτε ως νόμιμος εκπρόσωπος νομικού προσώπου, εξουσιοδοτημένος από το διοικούν αυτό συλλογικό όργανο προσκομίζοντας σχετική απόφαση αυτού, η οποία πρέπει να επιδειχθεί στην Επιτροπή, είτε ως νόμιμος εκπρόσωπος φυσικού προσώπου. Στο διαγωνισμό δεν μπορεί να συμμετέχουν πρόσωπα που έλκουν συμφέροντα από τη λειτουργία της γεφυροπλάστιγγας (ο διαγωνιζόμενος δεν μπορεί να είναι πλοιοκτήτης, ναυτικός πράκτορας, ιδιοκτήτης, μισθωτής ή οδηγός φορτηγού αυτοκινήτου), καθώς και συγγενείς αυτών έως 2ου βαθμού εξ αίματος ή εξ αγχιστείας.
6) Ο διαγωνιζόμενος οφείλει να συνοδεύει τη γραπτή προσφορά του σε φάκελο αδιαφανή σφραγισμένο με την ένδειξη «ΟΙΚΟΝΟΜΙΚΗ ΠΡΟΣΦΟΡΑ», στην οποία θα αναγράφεται ολογράφως και αριθμητικώς, οπότε σε περίπτωση ασυμφωνίας ισχύει το ολογράφως προσφερόμενο μίσθωμα. Το κείμενο της προσφοράς φέρει υποχρεωτικά υπογραφή του προσφέροντος ή του νομίμου εκπροσώπου του. Προσφορά αόριστη και ανεπίδεκτη εκτιμήσεως ή υπό αίρεση ή μη σύμφωνη με τους όρους της διακήρυξης, απορρίπτεται ως απαράδεκτη. 

Η προσφορά συνοδεύεται με τα εξής δικαιολογητικά: 

α) εγγύηση συμμετοχής ποσού 1.000 ευρώ, σε γραμμάτιο του ταμείου Τράπεζας, το οποίο θα επιστραφεί όταν λήξει ο διαγωνισμός και εντός πέντε εργασίμων ημερών από την κατακύρωση του αποτελέσματος αυτού, εκτός του γραμματίου του επιτυχόντος πλειοδότη που θα χρησιμοποιηθεί μέχρι της υπογραφής της σύμβασης μίσθωσης ως ποινική ρήτρα για την περίπτωση μη εκπλήρωσης εκ μέρους του των όρων του διαγωνισμού και για αντιμετώπιση των εξόδων του σε βάρος αυτού και του εγγυητή τυχόν επαναληφθησομένου διαγωνισμού. Μετά δε την υπογραφή της σύμβασης θα προσκομίσει άλλη εγγυητική επιστολή ποσού ίσου με το 2πλάσιο του επιτευχθέντος μισθώματος και εντός προθεσμιών που ορίζει ο νόμος για την εξασφάλιση της έγκαιρης καταβολής του μισθώματος, 

β) υπεύθυνη δήλωση του άρθρου 8 του Ν. 1599/1986 ότι έλαβε γνώση των όρων της παρούσας διακήρυξης, των διατάξεων του Β.Δ. 11/12-11-1929 και του Π.Δ. 715/79 και ότι αποδέχεται αυτούς πλήρως και ανεπιφύλακτα,

γ) αποδεικτικό φορολογικής ενημερότητας,

δ) υπεύθυνη δήλωση του Ν. 1599/86 ότι δεν έλκει συμφέροντα από τη λειτουργία της γεφυροπλάστιγγας, δεν είναι πλοιοκτήτης, ναυτικός πράκτορας, ιδιοκτήτης, μισθωτής ή οδηγός φορτηγού αυτοκινήτου, καθώς και συγγενής αυτών έως 2ου βαθμού εξ αίματος ή εξ αγχιστείας.

ε) απόσπασμα ποινικού μητρώου του συμμετέχοντος (του φυσικού προσώπου ή του νόμιμου εκπροσώπου του προκειμένου περί νομικού προσώπου) ή υπεύθυνη δήλωση του Ν. 1599/86 περί του ότι κατέθεσε αίτηση στην αρμόδια αρχή για την έκδοσή του και ότι θα προσκομίσει στην υπηρεσία πριν από την κατακύρωση του αποτελέσματος του διαγωνισμού εφόσον πλειοδοτήσει.
7) Το από του διαγωνισμού επιτευχθησόμενο μηνιαίο μίσθωμα θα καταβάλλεται από τον μισθωτή στον εκμισθωτή προκαταβολικά το πρώτο πενθήμερο κάθε μισθωτικού μήνα, διαφορετικά από την επόμενη ημέρα θα υπόκειται σε προσαύξηση λόγω εκπρόθεσμης καταβολής που ορίζεται σε ποσοστό 8% επί του εκάστοτε καταβαλλόμενου μισθώματος για κάθε μήνα καθυστέρησης.
8) Ο μισθωτής βαρύνεται επίσης με την πληρωμή των δημόσιων, δημοτικών φόρων και τελών (καθαριότητας, φωτισμού, ΤΑΠ, χαρτοσήμου, ΟΓΑ κλπ.), που βαρύνουν το μίσθιο, καθώς επίσης και με την πληρωμή των λογαριασμών νερού, ηλεκτρικού, τηλεφωνικών τελών κλπ. 
9) Σε περίπτωση καθυστέρησης καταβολής μισθώματος πέραν του μηνός θα καταπίπτει η σχετική εγγύηση. Εάν δε αυτή (εγγύηση) δεν αντικατασταθεί μέσα σε πέντε (5) ημέρες πέραν του χρόνου υπερημερίας (30 ημέρες), ο μισθωτής θα κηρύσσεται έκπτωτος. Η περί εκπτώσεως απόφαση θα κοινοποιείται στον μισθωτή με όργανο του Λιμενικού Σώματος ή με Δικαστικό Επιμελητή, με εντολή όπως μέσα σε 15 ημέρες εγκαταλείψει το μίσθιο, ότι η δημοπρασία θα επαναληφθεί σε βάρος του για το υπόλοιπο χρονικό διάστημα της μισθώσεως. Σε περίπτωση μη προσέλευσης πλειοδότη στον επαναληπτικό διαγωνισμό, ο έκπτωτος μισθωτής ευθύνεται για την αποπληρωμή όλων των μισθωμάτων μέχρι και την ανάδειξη νέου πλειοδότη και βέβαια μέχρι τη λήξη της 3ετούς σύμβασης.

10) Ο αναδειχθησόμενος τελευταίος πλειοδότης υποχρεούται να παρουσιάσει στον τόπο του διαγωνισμού αξιόχρεο εγγυητή, ο οποίος θα υπογράψει τα πρακτικά του διαγωνισμού και τη μισθωτική σύμβαση, καθιστάμενος αλληλέγγυα και σε ολόκληρο υπεύθυνος με αυτόν για την εκπλήρωση των όρων της σύμβασης. Προς τούτο απαιτείται ο εγγυητής να προσκομίσει αποδεικτικό φορολογικής ενημερότητας.
11) Κανείς οφειλέτης του δημοσίου ή του εκμισθωτή δεν γίνεται δεκτός στο διαγωνισμό αν δεν προσκομίσει φορολογική ενημερότητα.
12) Σκοπός της εκμίσθωσης των γεφυροπλαστιγγών είναι η καλύτερη εξυπηρέτηση του δημοσίου συμφέροντος, που συνίσταται είτε στην καλύτερη εξυπηρέτηση των φορτηγών αυτοκινήτων, των επιβατηγών, οχηματαγωγών και εμπορικών πλοίων, είτε στην επωφελέστερη αξιοποίηση της περιουσίας του Λιμενικού Ταμείου και στην ευχερέστερη εκπλήρωση των καταστατικών σκοπών του, προκειμένου να αποκτήσει τους αναγκαίους πόρους για την επίτευξη των σκοπών του που είναι σκοποί δημοσίου συμφέροντος (άρθρα 20 παρ. 1 εδ. 9 & 36 παρ. 6 του ΒΔ της 14/19-1-1939).
ΟΡΟΙ ΤΗΣ ΔΙΑΚΗΡΥΞΗΣ

13) Ο διαγωνισμός θα διεξαχθεί ειδικότερα ως εξής, σύμφωνα με τις διατάξεις των άρθρων Π.Δ. 715/79.

14) Ο πλειοδοτών για λογαριασμό άλλου, οφείλει να δηλώσει τούτο ρητώς προς επί του διαγωνισμού Επιτροπή και μάλιστα προ της έναρξης του διαγωνισμού παρουσιάζων και το προς τούτο νόμιμο πληρεξούσιο (συμβολαιογραφικό), αλλιώς θεωρείται ότι μετέχει δι’ ίδιον λογαριασμό.

15) Μετά την παρέλευση της ορισμένης ώρας η επιτροπή προβαίνει στο άνοιγμα του φακέλου, που περιέχονται τα δικαιολογητικά, ελέγχει αυτά, αφού μονογράψει επί εκάστου χωριστά, αναγιγνώσκει εις επήκοον όλων των παρευρισκομένων τις οικονομικές προσφορές (τις οποίες καταχωρεί λεπτομερώς στο πρακτικό), ώστε να λάβουν γνώση του περιεχομένου τους και να καταθέσουν τις τυχόν ενστάσεις επ’ αυτών.

16) Κατά της νομιμότητας της διακήρυξης, της συμμετοχής πλειοδότη ή της νομιμότητας διεξαγωγής του διαγωνισμού οι ενστάσεις υποβάλλονται εγγράφως υπό των συμμετασχόντων στο διαγωνισμό, στην επιτροπή κατά τη διενέργεια του διαγωνισμού ή εντός 24ώρου από της διενέργειας αυτού. Επί των ενστάσεων εισηγείται δια του Πρακτικού η Επιτροπή διενέργειας του διαγωνισμού και αποφασίζει η Λ.Ε. Λέσβου. Σε περίπτωση αποκλεισμού τινές των συμμετασχόντων λόγω ελλείψεως κάποιου εκ των ανωτέρω δικαιολογητικών δεν ανοίγεται η οικονομική προσφορά του αποκλεισθέντος από την Επιτροπή αλλά αποστέλλεται μαζί με τα υπόλοιπα δικαιολογητικά στην Λ.Ε..
17) Σε περίπτωση υποβολής ισοτίμων προσφορών ο διαγωνισμός συνεχίζεται προφορικώς μεταξύ των υποβαλλόντων ταύτας καλουμένων προς τούτο υπό της Επιτροπής. Η ανωτέρω παράγραφος αφορά τους προσκομίσαντες την μεγαλύτερη προσφορά.

18) Μετά από αυτά η συνεδρίαση της Επιτροπής καθίσταται μυστική και κλείνεται το πρακτικό μετά πλήρως αιτιολογημένης γνώμης της Επιτροπής ως προς τον επιτευχθέντα συναγωνισμό και του αποτελέσματος (συμφέρον ή μη στο Δημόσιο) του διαγωνισμού, όπως και για κάθε άλλο θέμα για το οποίο έχει πληροφορίες ή υπέπεσε στην αντίληψη των μελών της και για το οποίο μπορεί να έχει σημασία την καλή λειτουργία της εκμεταλλεύσεως.

19) Ο τελευταίος πλειοδότης υποχρεούται να υπογράψει τα Πρακτικά του διαγωνισμού αμέσως μετά το πέρας αυτού. Επίσης, οφείλει όπως, μέσα σε δεκαπέντε (15) μέρες από την κοινοποίηση της απόφασης περί του αποτελέσματος του διαγωνισμού, προσέλθει για τη σύνταξη και υπογραφή της σχετικής σύμβασης, άλλως με απόφαση της Λιμενικής Επιτροπής, ο πλειοδότης κηρύσσεται έκπτωτος και η κατατεθείσα εγγύηση καταπίπτει υπέρ του Λιμενικού Ταμείου.

20) Η Λ.Ε. αφού λάβει το ανωτέρω πρακτικό καθώς και τον πίνακα του πλειοδοτικού διαγωνισμού δύναται εντός δέκα (10) ημερών όπως κατακυρώσει ή μη το αποτέλεσμα του διαγωνισμού. Η Λιμενική Επιτροπή μπορεί με αιτιολογημένη απόφασή της να μην αποδεχθεί το αποτέλεσμα του διαγωνισμού αν κρίνει ασύμφορο αυτόν ή μπορεί να αποφασίσει με ειδική αιτιολογημένη απόφασή της υπέρ της κατακύρωσης ουχί του τελευταίου πλειοδότη ή και να ακυρώσει τον διενεργηθέντα διαγωνισμό. Ενδεικτικά είναι δυνατόν ο διαγωνισμός να μην κατακυρωθεί στον τελευταίο πλειοδότη όταν αυτός παρουσιάσει εγγυητή ήσσονος φερεγγυότητας, σε σχέση με τον αμέσως προηγούμενο πλειοδότη. Σε κάθε περίπτωση η Λιμενική Επιτροπή δεσμεύεται να κατακυρώσει το διαγωνισμό στον τελευταίο πλειοδότη, όταν αυτός προσφέρει μίσθωμα 15% πλέον της προσφοράς του αμέσως προηγούμενου πλειοδότη. Στην περίπτωση που δύο ή περισσότεροι πλειοδότες προσέφεραν το αυτό μίσθωμα, το ανωτέρω αρμόδιο όργανο αποφασίζει.. Η κατακυρωτική απόφαση της Λ.Ε. υπόκειται στην έγκριση του Γενικού Γραμματέα Περιφέρειας Βορείου Αιγαίου.

21) Επίσης, κανένα δικαίωμα δεν γεννάται υπέρ τελευταίου πλειοδότη εκ της μη έγκρισης των Πρακτικών του διαγωνισμού υπό των κατά νόμο αρμοδίων οργάνων ή για τυχόν βραδύτητα της κοινοποίησης της έγκρισής τους, του τελευταίου πλειοδότη παραιτουμένου των δικαιωμάτων των άρθρων 584 και 585 του Α.Κ. 

22) Η μισθωτική σύμβαση καταρτίζεται με μέριμνα του Λ.Τ. Λέσβου σε μορφή ιδιωτικού εγγράφου.

23) Ο πλειοδότης στον οποίο θα κατακυρωθεί ο διαγωνισμός υποχρεούται προ της υπογραφής της μισθωτικής σύμβασης να προσκομίσει:
α) Ισόποση εγγύηση σε γραμμάτιο του Ταμείου Παρακαταθηκών και Δανείων ή σε εγγυητική επιστολή αναγνωρισμένης Τράπεζας, ώστε να καλύπτει με αυτήν οπωσδήποτε ποσό μισθωμάτων δύο μηνών του μισθώματος που προσφέρθηκε απ’ αυτόν, πλέον του χαρτοσήμου και ΟΓΑ, η οποία παραμένει μέχρι τη λήξη της μισθωτικής σύμβασης ως εγγύηση για την ακριβή εκπλήρωση των όρων της σύμβασης. Μετά τα παραπάνω του επιστρέφεται η εγγύηση συμμετοχής του στο διαγωνισμό.
β)Αποδεικτικό των εφημερίδων στις οποίες δημοσιεύτηκε περίληψη διακηρύξεως του διαγωνισμού, περί εξοφλήσεως εξόδων δημοσιεύσεως.

 Η εγγυητική συμμετοχή στο διαγωνισμό των υπολοίπων μετεχόντων επιστρέφεται μέσα σε πέντε (5) μέρες από την κατακύρωση του αποτελέσματος του διαγωνισμού.

24) Η κοινοποίηση της κατακυρωτικής αποφάσεως γίνεται στον τελευταίο πλειοδότη με απόδειξη. Σε περίπτωση απουσίας ή αρνήσεως του τελευταίου πλειοδότη αναδόχου:
α)Να παραλάβει την παραχώρηση χρήσης χώρου, αυτή θυροκολλείται στη διεύθυνση, που έχει δώσει κατά τον διαγωνισμό, αν δεν είναι δυνατή η επίδοση της με άλλο τρόπο και συντάσσεται σχετική έκθεση, στην οποία υπογράφουν και δύο μάρτυρες και η οποία κοινοποιείται και στη διεύθυνση του αντικλήτου

β)Να προσέλθει έγκαιρα προκειμένου να αναλάβει το μίσθιο.

γ)Μη προσκομίσεως των αναφερομένων στο Άρθρο 6 δικαιολογητικών.

Στις περιπτώσεις αυτές ο τελευταίος πλειοδότης κηρύσσεται έκπτωτος με πράξη της Λ.Ε. και καταπίπτει η εγγύηση την οποία είχε καταθέσει υπέρ του Δημοσίου, ως ποινική ρήτρα, χωρίς να συμψηφίζονται σε αυτή πιθανές υποχρεώσεις του, ενώ παράλληλα διενεργείται νέος δημόσιος πλειοδοτικός διαγωνισμός σε βάρος του, ενέχεται δε αυτός επί πλέον για ολόκληρη τη μισθωτική περίοδο για κάθε πιθανή ζημιά του Δημοσίου από διαφορά μισθωμάτων. Το Λ.Τ. έχει το δικαίωμα να εγγράψει υποθήκη σε ακίνητη περιουσία του τελευταίου πλειοδότη, προς εξασφάλιση της διαφοράς τιμής έναντι του επιτευχθέντος ανταλλάγματος, καθώς και κάθε άλλης αξιώσεως του Δημοσίου που θα προκύψει.

ΕΙΔΙΚΟΙ ΟΡΟΙ ΜΙΣΘΩΣΗΣ

25) Ο μισθωτής υποχρεούται σε όλη τη διάρκεια της λειτουργίας της επιχείρησής του να μην προκαλεί ενοχλητικούς θορύβους και γενικά να τηρεί τους κανόνες κοινής ησυχίας και των Αστυνομικών Διατάξεων.
26) Ο μισθωτής υποχρεούται να διατηρεί το χώρο σε καλή κατάσταση, προστατεύοντας αυτόν από κάθε αυθαίρετη ενέργεια, γι’ αυτό εκχωρούνται σ’ αυτόν οι προσήκουσες αγωγές. Ο μισθωτής δεν δικαιούται να χρησιμοποιεί τις γεφυροπλάστιγγες για άλλο σκοπό πλην απ’ αυτόν για τον οποίο δημοπρατήθηκαν.
27) Το Λ.Τ. Λέσβου δεν φέρει καμία ευθύνη έναντι του μισθωτή για την πραγματική κατάσταση στην οποία βρίσκεται ο μίσθιος χώρος, της οποίας τεκμαίρεται ότι έχει λάβει γνώση, ούτε για την ύπαρξη οποιασδήποτε δουλείας επί του μισθίου, ούτε συνεπώς υποχρεούται εντεύθεν σε επιστροφή ή μείωση του μισθώματος ούτε στη λύση της σύμβασης μίσθωσης. Επίσης, το Λ.Τ. Λέσβου δεν υποχρεούται στην εγκατάσταση του μισθωτού. Κατά συνέπεια ο μισθωτής αποδεχόμενος τους όρους της παρούσης, διά της περί τούτου δήλωσής του, θεωρείται ότι παραιτείται του δικαιώματος του άρθρου 576 του Α.Κ.
28) Το Λιμενικό Ταμείο Λέσβου δεν φέρει καμία ευθύνη για ζημίες που θα προκληθούν στο μίσθιο από οποιαδήποτε αιτία ακόμα και από ανώτερη βία ή από τυχερά (θεομηνίες, βροχές, τρικυμίες κλπ.).

29) Οι κατά τη διάρκεια της μίσθωσης απαιτηθησόμενες τυχόν δαπάνες βελτίωσης, συντήρησης και επισκευής του χώρου, ειδικών διαγραμμίσεων, περιφράξεων και καθαριότητας από οποιαδήποτε αιτία και αν προέρχονται, βαρύνουν τον μισθωτή. Κατά συνέπεια, ο μισθωτής αποδεχόμενος τους όρους της παρούσης, δια της περί τούτου δήλωσής του, θεωρείται ότι παραιτείται του δικαιώματος του άρθρου 591 του Α.Κ.

30) Ο μισθωτής κατά τη διάρκεια της μίσθωσης δεν δικαιούται μεταρρυθμίσεων που θα μεταβάλουν την αρχική μορφή του χώρου, χωρίς άδεια του Λ.Τ. Λέσβου, ούτε και να επιφέρει ουσιώδεις αλλοιώσεις, της παράβασης αυτής συνεπαγόμενης την έκπτωσή του λόγω παράβασης των όρων της διακήρυξης και της οικείας μισθωτηρίου σύμβασης.
31) Ουδεμία αξίωση (ούτε αδικαιολόγητου πλουτισμού) θα έχει ο μισθωτής κατά του εκμισθωτή για επισκευή ή τυχόν προσθήκες και μετατροπές στο μίσθιο ακίνητο, ακόμα και μετά από τη λήξη της μίσθωσης και την απόδοση του μισθίου. Κινητά πράγματα που με έξοδα του μισθωτή συνδέθηκαν σταθερά με το μίσθιο ακίνητο και δεν μπορούν να αφαιρεθούν χωρίς βλάβη αυτού, απαγορεύεται να αφαιρεθούν κατά τη λήξη της μίσθωσης από αυτό. Απαγορεύεται να αφαιρεθούν συστατικά των ακινήτων εγκαταστάσεων του μισθίου.

32) Ο μισθωτής υποχρεούται επίσης με τη λήξη της μίσθωσης να αποδώσει τούτον ελεύθερο και σε οποιαδήποτε κατάσταση θα βρίσκεται μετά τις βελτιώσεις του. Κάθε δε τυχόν φθορά ή βλάβη του χώρου βαρύνει αυτόν, αλλιώς ευθύνεται σε αποζημίωση. Προς τούτο, μετά την παράδοση του χώρου υπό του μισθωτού η Τεχνική Υπηρεσία του Λ.Τ. Λέσβου θα προβαίνει στη βεβαίωση των τυχόν φθορών, θα προσκαλείται δε ο μισθωτής όπως μέσα σε εύλογη προθεσμία ενεργήσει την επισκευή τούτων. Παρεχόμενης απράκτου της προθεσμίας αυτής, το Λιμενικό Ταμείο θα προέρχεται στην αποκατάσταση των φθορών και θα βεβαιώνει βάσει της Τεχνικής Υπηρεσίας, την προς τούτο γενησομένη δαπάνη που θα εισπράττεται κατά τις διατάξεις του Νόμου «περί εισπράξεως δημοσίων εσόδων», του μισθωτού παραιτουμένου από τώρα κάθε ένστασης ή αντίρρησης κατά της πρόσκλησης προς πληρωμή και αποδεχόμενου από τώρα, δια της περί τούτων δήλωσής του, περί της οποίας το άρθρο 6 της παρούσης, την απόδοση στο Λιμενικό Ταμείο της τούτου γενησομένης δαπάνης.
33) Ο μισθωτής μετά τη λήξη της μίσθωσης υποχρεούται να αποδώσει το μίσθιο ελεύθερο, μη επιτρεπομένης της σιωπηράς αναμίσθωσης. Το άρθρο 633 του Α.Κ. δεν ισχύει επί του προκειμένου. Η υπεκμίσθωση του χώρου ή και τμήματος τούτου, για όμοια ή παραπλήσια χρήση απαγορεύεται ρητώς
34) Ο μισθωτής στερείται του δικαιώματος μείωσης του μισθώματος για βλάβη του μισθίου ή ζημία της επιχείρησής του εκ θεομηνίας ή άλλης αιτίας επερχόμενης μετά την κατακύρωση της δημοπρασίας, ούτε απαλλάσσεται αυτός της πληρωμής του μισθώματος εάν δεν έκανε χρήση μερική ή ολική του χώρου σε διάστημα ή και ολόκληρη τη χρονική περίοδο μίσθωσης.

35) Οι οποιεσδήποτε χρηματικές οφειλές του μισθωτή και του εγγυητή προς τον εκμισθωτή, καθώς και τα επιβαλλόμενα σε βάρος τους πρόστιμα θα εισπράττονται κατά τις διατάξεις του Κ.Ε.Δ.Ε., όπως ισχύουν.

36) Σε περίπτωση διάλυσης της μίσθωσης από υπαιτιότητα ή με καταγγελία του μισθωτή, υποχρεούται αυτός να πληρώσει στον εκμισθωτή όλα τα από τη διάλυση αυτής και μέχρι τη λύση της μίσθωσης μη δεδουλευμένα μισθώματα είτε λόγω συμφωνημένης ποινικής ρήτρας, είτε λόγω αποζημίωσης, άσχετα αν αυτός θέλει στο μεταξύ χρησιμοποιήσει το μίσθιο ή καθ’ οιονδήποτε τρόπο και άσχετα αν ο μισθωτής ενώ δύναται να το χρησιμοποιήσει δεν το χρησιμοποιεί, του μισθωτή παραιτουμένου προς τούτο οιασδήποτε ένστασης και αγωγής του.

37) Σε περίπτωση παράβασης οποιουδήποτε όρου της παρούσας διακήρυξης, εκτός των άλλων συνεπειών που προβλέπονται στα οικεία άρθρα, το Λιμενικό Ταμείο Λέσβου έχει δικαίωμα κήρυξης του μισθωτή έκπτωτου κατά τα οριζόμενα στο σχετικό άρθρο.

38) Ο εγγυητής ευθύνεται στην πληρωμή του μισθώματος και των οποιωνδήποτε άλλων χρηματικών ποσών και προστίμων που έχουν ως γενεσιουργό βάση τη μισθωτική σύμβαση ή την παράβαση όρων αυτής αλληλέγγυα και σε ολόκληρο με τον μισθωτή, παραιτούμενος ρητά από τα δικαιώματα δίζησης και διαίρεσης ευθυνόμενος ως πρωτοφειλέτης.

39) Ο μισθωτής υποχρεούται να ασφαλίσει το μίσθιο με δαπάνες του κατά του κινδύνου της πυρκαγιάς, σε περίπτωση δε επέλευσης του ασφαλιστικού κινδύνου θα εισπράξει ο ίδιος το ποσό της ασφάλισης και χωρίς καμία παρέμβαση του εκμισθωτή θα το διαθέσει για την αποκατάσταση του μισθίου ή οποιουδήποτε άλλου ζημιωθεί.

Αν ο ασφαλιστικός κίνδυνος επέλθει από ενέργεια, πράξη, παράλειψη ή αμέλεια τρίτου ή τρίτων προσώπων προς τον μισθωτή, ο εκμισθωτής αναλαμβάνει την υποχρέωση να διενεργήσει, αν είναι αναγκαίο από το νόμο, όλες τις νόμιμες ενέργειες που απαιτούνται (αστικής ή ποινικής φύσεως) για τον κολασμό του δράστη και την εξασφάλιση της αστικής αποζημίωσης, συμπράττουσα στις ενέργειες της Ασφαλιστικής Εταιρείας και σύμφωνα με την καθιερωμένη πρακτική της.

40) Ο μισθωτής υποχρεούται να ασφαλίσει τις ηλεκτρολογικές και μηχανολογικές εγκαταστάσεις που θα τοποθετήσει στο μίσθιο, καθώς σε περίπτωση δε επέλευσης του κινδύνου και ζημίας στο μίσθιο, ο μισθωτής εισπράττοντας την αποζημίωση θα υποχρεούται να αποκαταστήσει αμέσως και απροφάσιστα όλες τις ζημίες όπου βρίσκεται το μίσθιο και να το καταστήσει και πάλι κατάλληλο για χρήση.

41) Με την υπογραφή της σύμβασης ο μισθωτής παραλαμβάνει από το Λ.Τ. Λέσβου τις εγκαταστάσεις που του εκμισθώνονται, οι οποίες περιγράφονται με κάθε λεπτομέρεια στην κατάσταση που βρίσκονται την ημέρα της παραλαβής. Το πρωτόκολλο παραλαβής φέρει την υπογραφή των μελών της Επιτροπής Παράδοσης – Παραλαβής και του μισθωτή. Το Λ.Τ. Λέσβου προβαίνει στην εκμίσθωση του κτιρίου και των εγκαταστάσεων των γεφυροπλαστιγγών και καμία υποχρέωση δεν αναλαμβάνει για τυχόν βελτιώσεις, διορθώσεις και επισκευή πλάστιγγας, ο δε μισθωτής αναλαμβάνει τις πιο κάτω υποχρεώσεις: 

α) Για τη μεν πλάστιγγα που εξυπηρετεί τα φορτηγά αυτοκίνητα των επιβατικών οχηματαγωγών, επιβάλλεται να τη λειτουργεί συνεχώς, όποτε απαιτηθεί ημέρα και νύχτα. Για τη δε πλάστιγγα που εξυπηρετεί τα οχήματα των εμπορικών πλοίων, η λειτουργία της (πλάστιγγας) είναι υποχρεωτική για τον μισθωτή ολόκληρο το 24ωρο.

β) Τη διατήρηση σε καλή λειτουργία των μηχανικών εγκαταστάσεων των γεφυροπλαστιγγών.
γ) Τη συντήρηση του κτιρίου και κάθε δύο (2) χρόνια λίπανση του υπεδαφιαίου μηχανισμού και χρωμάτισμα με αντισκωριακά χρώματα για τις οξειδώσεις των πλαστιγγών, καθώς και το άδειασμα των νερών της τάφρου.

δ) Τη διατήρηση της καθαριότητας γενικά στο οίκημα και τις εγκαταστάσεις των γεφυροπλαστιγγών.

ε) Να τηρεί βιβλία που προβλέπει ο Κώδικας Φορολογικών Βιβλίων και Στοιχείων και να χρησιμοποιεί τα ειδικά ζυγολόγια που θα προμηθεύεται με δαπάνες του.

στ) Να εισπράττει ζυγιστικά δικαιώματα που θα καθορίζονται με απόφαση της Λιμενικής Επιτροπής.
Το ύψος των ζυγιστικών τελών που ισχύουν καθορίστηκε από την υπ. αριθ. 100/2010 πράξη της Λιμενικής Επιτροπής Λέσβου και είναι τα ακόλουθα:

Πέντε (5) ευρώ ανά ζύγισμα συμπεριλαμβανομένου ΦΠΑ.

Από την 4η απογευματινή έως και την 10η βραδινή ώρα το τέλος ζύγισης αυξάνεται κατά 75%.

Από την 10η βραδινή έως και την 6η πρωινή το τέλος ζύγισης αυξάνεται κατά 100%.

Τις Κυριακές και αργίες το τέλος ζύγισης αυξάνεται κατά 100%.

Η ζύγιση φορτηγών αυτοκινήτων, στα οποία τα όργανα του Κεντρικού Λιμεναρχείου Μυτιλήνης προβαίνουν σε ελέγχους για τη διαπίστωση του υπέρβαρου ή όχι του φορτίου, στις περιπτώσεις που δεν διαπιστώνεται παράβαση είναι ατελώς, ενώ σε περίπτωση υπέρβαρου το τέλος ζύγισης θα εισπράττεται κανονικά από τον οδηγό του οχήματος.

ζ) Είναι υπεύθυνος για την επισκευή τυχόν βλάβης των μηχανικών εγκαταστάσεων των γεφυροπλαστιγγών.

η Ο μισθωτής είναι υποχρεωμένος να επιτρέπει τον έλεγχο της σωστής λειτουργίας των γεφυροπλαστιγγών σε όργανα του Λ.Τ. Λέσβου – Λιμεναρχείου, καθώς και κάθε άλλης αρμόδιας Αρχής.

θ) Ο μισθωτής είναι υπεύθυνος για τη σωστή λειτουργία των γεφυροπλαστιγγών και φέρει ακέραιη την ευθύνη για τυχόν κακή λειτουργία αυτών.

42) ΜΟΝΟΜΕΡΗΣ ΛΥΣΗ ΤΗΣ ΜΙΣΘΩΤΙΚΗΣ ΣΥΜΒΑΣΗΣ
Το Λ.Τ. Λέσβου διατηρεί το δικαίωμα της μονομερούς λύσεως της συμβάσεως, εφόσον ο μισθωτής δεν ανταποκρίνεται στις υποχρεώσεις του, δεν προσέρχεται στη συνεχή λειτουργία των γεφυροπλαστιγγών καθημερινά, αποκλειομένης κάθε άλλης εκμεταλλεύσεως στο μίσθιο. Επίσης, επιφυλάσσει το δικαίωμα για μονομερή λύση της μισθώσεως εφόσον καταστεί αναγκαία η ιδιόχρηση του μισθίου, η κατασκευή λιμενικών έργων στο μίσθιο χώρο ή τούτο επιβάλλουν λόγοι εθνικοί (άμυνα, ασφάλεια).

43) Σε περίπτωση κατά την οποία το Λ.Τ. Λέσβου ήθελε προέλθει στην απόφαση λύσης της μισθωτικής σύμβασης για οποιοδήποτε λόγο, αυτή μπορεί να λυθεί μονομερώς υπ’ αυτόν, του μισθωτού υποχρεωμένου να αποδώσει ελεύθερο το χώρο μέσα σε 15 ημέρες από της κοινοποίησης προς αυτόν της περί τούτου απόφασης της Λιμενικής Επιτροπής, αναντιρρήτως και άνευ προβολής οποιασδήποτε αξίωσης προς αποζημίωση, δικαιούται όμως να ζητήσει την επιστροφή του μη δεδουλευμένου μισθώματος, αν και εφόσον τούτο έχει προκαταβληθεί. Δικαίωμα συσταθέν υπό του μισθωτού υπέρ τρίτου θεωρείται ως μη υπάρχων έναντι του εκμισθωτού.
44) Σε περίπτωση που ο μισθωτής εγκαταλείψει το μίσθιο πριν λήξει η μίσθωση, ανεξάρτητα αν έχει υποβάλει στο Λ.Τ. Λέσβου αίτηση ή όχι, είναι υποχρεωμένος να καταβάλει στο Λ.Τ. Λέσβου τα μισθώματα από την ημέρα που εγκατέλειψε το μίσθιο μέχρι την ημέρα που θα εκμισθωθεί σε άλλον, επιβαρυνόμενος με τυχόν διαφορά μισθώματος μέχρι λήξεως των πέντε (5) ετών.

45) ΠΑΡΑΔΟΣΗ ΤΟΥ ΜΙΣΘΙΟΥ

Ο μισθωτής είναι υποχρεωμένος, όταν για οποιονδήποτε τρόπο λήξει ή λυθεί η σύμβαση της μισθώσεως να αποδώσει το μίσθιο στην Επιτροπή Παραλαβής που θα συγκροτηθεί με απόφαση της Λιμενικής Επιτροπής σε όποια κατάσταση βρίσκεται την ημέρα της παραλαβής. Σε περίπτωση που δεν παραδοθεί έγκαιρα το μίσθιο, ο μισθωτής αποδέχεται την εις βάρος του έκδοση πρωτοκόλλου διοικητικής αποβολής, χωρίς να αποκλείεται η λήψη μέτρων σύμφωνα με τον ΚΠολΔ. Εάν κατά την παραλαβή του μισθίου η Επιτροπή Παραλαβής διαπιστώσει τυχόν ζημίες στις εγκαταστάσεις γενικά, ο μισθωτής είναι υποχρεωμένος να τις αποκαταστήσει, αφού προηγουμένως περιγραφούν αναλυτικά από την Επιτροπή Παραλαβής.

Σε περίπτωση που ο μισθωτής αρνηθεί να αποκαταστήσει τις ζημιές, τότε θα εκτιμηθούν και θα υποχρεωθεί ο μισθωτής να καταβάλει στο Λ.Τ. Λέσβου την αξία τους ή θα παρακρατηθούν από την κατατεθειμένη εγγύηση. Εάν ο μισθωτής αρνηθεί να καταβάλει την αξία των ζημιών, τότε το Λ.Τ. Λέσβου θα την εκπέσει από την εγγύηση καλής εκτελέσεως και στην περίπτωση που δεν καλύπτεται, το υπόλοιπο θα το εισπράξει εφαρμόζοντας τις διατάξεις περί εισπράξεως Δημοσίων Εσόδων.

Κάθε προσθήκη είτε κινητή, είτε ακίνητη που θα γίνει στο μίσθιο από τον μισθωτή ή βελτίωση γενικά, παραμένει στην κυριότητα του Δημοσίου και στην κατοχή του Λ.Τ. Λέσβου χωρίς να καταβληθεί καμία αποζημίωση από το Λ.Τ. Λέσβου.

46) ΑΠΟΔΟΣΗ ΕΓΓΥΗΣΕΩΣ

Μετά τη λήξη της μισθώσεως, την ολοσχερή εξόφληση του μισθώματος και τη βεβαίωση του Λ.Τ. Λέσβου ότι ο μισθωτής έχει εκπληρώσει όλες τις υποχρεώσεις που απορρέουν από την εκμίσθωση, το Λ.Τ. Λέσβου επιστρέφει την εγγύηση καλής εκτελέσεως των όρων της συμβάσεως.

47) ΛΥΣΗ ΔΙΑΦΩΝΙΩΝ – ΔΙΑΙΤΗΣΙΑ

Κάθε διαφωνία που θα παρουσιαστεί κατά τη διάρκεια της μισθωτικής σύμβασης, λόγω ελλείψεων ή ασάφειας ως προς την εφαρμογή της και εφόσον δεν αντίκειται στους βασικούς όρους και στο σκοπό της παρούσης, διευθετείται μεταξύ του μισθωτή και του Λ.Τ. Λέσβου ειδάλλως με τη νόμιμη δικαστική οδό.
Μυτιλήνη ...........................
	
	Ο Πρόεδρος
της Λιμενικής Επιτροπής Λέσβου
ΚΩΝ/ΝΟΣ ΚΟΡΔΩΝΗΣ


PAGE  
2

